Imtella' April 26, 2021 - Aġġornata 26 Ta' April, 2021 6:20pm Rapport: Victor Agius Il-Gvern Malti ressaq in-nomini ta' żewg Maltin biex iservu fl-uffiċċju Ewropew tal-prosekuzzjoni pubblika (EPPO). Dan tħabbar mill-Ministru għall-Ġustizzja, Ugwaljanza u Governanza Edward Zammit Lewis fi tweġiba parlamentari lid-Deputat Laburista Glenn Bedingfield. Huwa qal li dawn għad iridu jiġu approvati mill-Kummissjoni Ewropea. Huwa indika li mhux faċli li ssib persuni li lesti jaħdmu f'dan l-uffiċċju minħabba in-natura tax-xogħol li mistennija jagħmlu. Huwa indika li dawn jistgħu jkunu maġistrati. L-uffiċċju Ewropew tal-prosekuzzjoni pubblika jistħarreġ reati konnessi ma' infiq ta' fondi Ewropej u proġetti li jkunu ħadu fondi iżda ma twettqux. Fi twegiba oħra lid-deputat Nazzjonalista Joe Ellis, il-Ministru Zammit Lewis qal li immedjatament wara l-ħatra ta' erba' mħallfin ġodda ħarġet sejħa pubblika għal erba' maġistrati ġodda. Il-Ministru għall-Ġustizzja enfasizza li ħatra ta' ġudikanti ġodda mhux neċessarjament iwassal għal iżjed effiċjenza fil-qrati Maltin. Waqt li qal li qed jaħdem mal-Prim Imħallef biex tiżdied l-effiċjenza, il-Ministru Zammit Lewis semma l-ħtiega li tinbidel il-mentalità ta' kif isir ix-xogħol fil-Qorti. Qal ukoll li kull ġudikant ġdid li jinħatar ikun jieħtieġu staff amministrattiv biex jaħdem b'efficjenza. Fi tweġiba oħra lid-deputat Nazzjonalista Kevin Cutajar, il-Ministru Zammit Lewis qal li flimkien mal-Ministru għal Għawdex, Clint Camilleri, il-gvern qed jaħdem biex il-Qorti t'Għawdex ikollha l-faċilitajiet moderni, inkluż aċċessibilità aħjar. Fi tweġiba lid-deputat Laburista Ian Castaldi Paris dwar tibdil fil-liġi tal-kondominja, il-Ministru ghall-Ġustizzja qal li twaqqaf kumitat tekniku li qed jistħarreġ il-kummenti li saru mill-pubbliku u assoċjazzjonijiet rilevanti dwar regolamentazzjoni tal-partijiet komuni fi blokki ta' appartamenti. Huwa qal li l-Gvern qed jaħseb li jressaq emendi maġġuri għal din il-liġi minħabba li s-sitwazzjoni f'dan is-settur inbidlet sew minn meta saret fl-1997.